เครดิตสวิสชี้คนไทยรวยขึ้นปีละ8.2%
เครดิต สวิส เผยระดับความมั่งคั่งทั่วโลกเติบโต 4.6% ยอดรวม 317 ล้านล้านดอลลาร์สหรัฐ ส่วนไทยรวยขึ้น 8.2%
4 ธ.ค. 2561

เครดิต สวิส เผยระดับความมั่งคั่งทั่วโลกเติบโต 4.6% ยอดรวม 317 ล้านล้านดอลลาร์สหรัฐ ส่วนไทยรวยขึ้น 8.2%
สถาบันวิจัยเครดิต สวิส  เปิดเผยว่า มูลค่ารวมทั้งหมดของความมั่งคั่งทั่วโลก (Aggregate global wealth) ตลอดช่วง 12 เดือนที่ผ่านมาจนถึงช่วงกลางปี 2561 ปรับเพิ่มสูงขึ้น 14 ล้านล้านดอลลาร์สหรัฐ หรือ 4.6%  คิดเป็นมูลค่า 317 ล้านล้านดอลลาร์ เติบโตแซงหน้าอัตราการเพิ่มขึ้นของประชากร ขณะที่ระดับความมั่งคั่งต่อประชากรก็เพิ่มขึ้น 3.2% ส่งผลให้ค่าเฉลี่ยของความมั่งคั่งทั่วโลกทะยานสูงขึ้นเป็นประวัติการณ์ที่ 6.31 หมื่นดอลลาร์/คน
สำหรับประเทศไทยพบว่าความมั่งคั่งในไทยเติบโตแข็งแกร่งที่ 8.2% คิดเป็นมูลค่า 5.25 แสนล้านดอลลาร์ โดยระดับความมั่งคั่งต่อประชากรเพิ่มขึ้น 7.2% หรือมากกว่า 9,900 ดอลลาร์ ตั้งแต่ปี 2543 ความมั่งคั่งในไทยเพิ่มสูงขึ้นเกือบ 400% หรือ 9% ต่อปี โดยระดับความมั่งคั่งต่อประชากรเพิ่มขึ้นประมาณ 300% หรือ 8.2% ต่อปี
นอกจากนี้ ในส่วนของสินทรัพย์ที่ไม่ใช่สินทรัพย์ทางการเงินมีสัดส่วนมากกว่า 70% ของมูลค่าโดยรวมของความมั่งคั่งครัวเรือนในไทย โดยตลอด 12 เดือนจนถึงกลางปี 2561 สินทรัพย์ที่ไม่ใช่สินทรัพย์ทางการเงินมีอัตราเติบโตที่ 13.1% ขณะที่จำนวนผู้ลงทุนรายใหญ่พิเศษในไทยที่มีสินทรัพย์ทางการเงินมูลค่า 50 ล้านดอลลาร์ของความมั่งคั่ง มีจำนวน 736 ราย เติบโตเพิ่มขึ้น 31.8% ซึ่งผู้ลงทุนเหล่านี้มีการเติบโตของความมั่งคั่งรวมทั้งหมดที่ 52%
อย่างไรก็ตาม ในอีก 5 ปีข้างหน้าหรือจนถึงปี 2566 ความมั่งคั่งในไทยมีแนวโน้มที่จะเติบโตขึ้น 5.4% ต่อปี คิดเป็นมูลค่า 6.83 แสนล้านดอลลาร์ ขณะที่จำนวนผู้ลงทุนรายใหญ่พิเศษในไทยที่มีสินทรัพย์ทางการเงินมูลค่า 50 ล้านดอลลาร์ของความมั่งคั่ง ก็จะมีจำนวนเพิ่มขึ้นในอัตราเดียวกัน รวมเป็นจำนวนมากกว่า 950 ราย
สำหรับแนวโน้มความมั่งคั่งในอนาคตคาดดว่าเติบโตเพิ่มสูงขึ้นเกือบ 26% หรือ 4.7% ต่อปีในอีก 5 ปีข้างหน้า คิดเป็นมูลค่า 399 ล้านล้านดอลลาร์ ภายในปี 2566 โดยความมั่งคั่งของตลาดเศรษฐกิจเกิดใหม่จะเติบโตรวดเร็วขึ้นที่ 7.3% ต่อปี และคิดเป็นสัดส่วน 32% ของอัตราการเติบโตของความมั่งคั่ง แม้ว่าปัจจุบันมีสัดส่วนแค่ 21% ของความมั่งคั่ง
นอกจากนี้ จำนวนเศรษฐีที่มีสินทรัพย์หลักล้านจะเพิ่มขึ้นอย่างเด่นชัดในช่วง 5 ปีข้างหน้า ด้วยสถิติใหม่ที่ 55 ล้านราย ในขณะที่จำนวนผู้ลงทุนรายใหญ่พิเศษที่มีสินทรัพย์ทางการเงินมูลค่า 50 ล้านดอลลาร์ขึ้นไปก็จะสูงถึง 2.05 แสนราย
ภาพ...เอเอฟพี